Именице су промењиве врсте речи којима се именује неко биће, предмет или појава. Граматичке категорије именице су род, број и падеж. У реченици именице су самосталне речи, а могу да врше све службе речи (субјекат, именски део предиката, објекат, апозиција, атрибут и прилошке одредбе).

По роду именице се деле на :

►Именице мушког рода (отац, син, деда, учитељ, пекар, лекар, тигар, лав, слон, авион, аутомобил, смех, плач, камен, мач, пиштољ, шестар, Милош, Алекса, Крагујевац... )

►Именице женског рода (мама, бака, наставница, певачица, жирафа, зебра, стонога, оловка, гумица, болест, радост, срећа, прашина, пустиња, суза, киша, кабаница...)

►Именице средњег рода (дете, унуче, пиле, маче, теле, јагње, поље, село, имање, име, учење, певање, лишће, цвеће, дрво, ћебе, чанче, перо, весло, море, језеро, оружје...)

У зависности од броја појмова које означавају, именице могу имати једнину и множину.

Напомена: Неке именице имају само једнину, називају се singularia tantum (углавном властите, градивне и збирне), а неке имају само множину, pluralia tantum, (уста, леђа, груди, прса, новине, маказе, врата, панталоне, фармерке, мердевине, гаће, кола, плућа, носила ...). Постоје и именице које у једнини имају један, а у множини други облик (човек - људи).

По значењу именице се деле на:

► Властите - исказују властита имена бића, држава, градова, река, планина.. (Милан, Лаза, Александар, Рекс, Србија, Херцеговина, Требиње, Нови Сад, Крагујевац, Грбице, Ердоглија, Лепеница, Копаоник, Стара планина, Фрушка гора, Сунце, Венера, Јадранско море, Ђердап, Тјентиште...)

► Заједничке - именују бића, појаве и предмете са заједничким особинама (кућа, прозор, оловка, авион, брод, школа, клупа, ранац, тата, мама, сестра, брат, писмо, брдо, планина, река, море, миш, папагај, слон, коњ, киша, снег, село, град, улица, семафор, човек, животиња...)

► Збирне - именују више предмета или бића скупа у неограниченом збиру (лишће, дрвеће, цвеће, класје, снопље, грмље, жбуње, трње, грање, перје, пруће, камење, прстење, јагњад, перад, телад, прасад, пилад, ужад, ћебад, момчад, унучад, деца, браћа, господа, српство, властела, становништво, сељаштво...)

► Градивне - именују појмове који означавају неку материју, грађу (вино, вода, млеко, чај, уље, маст, брашно, шећер, со, месо, маст, камен, жито, гас, нафта, бензин, угаљ, сребро, бакар, злато, олово, песак, прашина, снег, мраз, крв...)

► Мисаоне - именују нешто неопипљиво, апстрактно, нешто што се замишља (љубав, радост, срећа, туга, жалост, старост, младост, бол...)

► Глаголске - настале од глагола и означавају радњу, стање и збивање (играње, певање, учење, ходање, смејање, пливање, плакање, цртање, сањање, скакутање, ударање, борба, сеоба, деоба, победа...)

► Бројне - настале од бројева помоћу суфикса (првак, првачић, петак, шестак, седморица, осмак, тројка, двојка, двојица, петорка, половина, четвртина, обоје, оба, стотина, хиљада, милион, милијарда, стотињак, хиљадарка, милионер, милионче...)